CELEX: 32015D2280
Language: hr
Date: 2015-12-07 00:00:00
Title: Provedbena odluka Komisije (EU) 2015/2280 оd 7. prosinca 2015. o odobrenju učinkovitog alternatora DENSO kao inovativne tehnologije za smanjivanje emisija CO2 iz osobnih automobila u skladu s Uredbom (EZ) br. 443/2009 Europskog parlamenta i Vijeća (Tekst značajan za EGP)

8.12.2015   
            
            
               HR
            
            
               Službeni list Europske unije
            
            
               L 322/64
            
         PROVEDBENA ODLUKA KOMISIJE (EU) 2015/2280
   оd 7. prosinca 2015.
   o odobrenju učinkovitog alternatora DENSO kao inovativne tehnologije za smanjivanje emisija CO2 iz osobnih automobila u skladu s Uredbom (EZ) br. 443/2009 Europskog parlamenta i Vijeća
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 443/2009 Europskog parlamenta i Vijeća od 23. travnja 2009. o utvrđivanju standardnih vrijednosti emisija za nove osobne automobile u okviru integriranog pristupa Zajednice smanjenju emisija CO2 iz lakih vozila (1), a posebno njezin članak 12. stavak 4.,
   budući da:
   
               (1)
            
            
               Dobavljač DENSO Corporation (dalje u tekstu „podnositelj zahtjeva”) podnio je 10. ožujka 2015. zahtjev za odobrenje svoje druge inovativne tehnologije: učinkovitog alternatora DENSO klase jakosti izlazne struje od 100 do 250 A. Potpunost zahtjeva ocijenjena je u skladu s člankom 4. Provedbene uredbe Komisije (EU) br. 725/2011 (2). Utvrđeno je da je zahtjev potpun te je razdoblje kojim Komisija raspolaže za njegovu ocjenu počelo 11. ožujka 2015., dan nakon datuma službenog primitka potpunih informacija.
            
         
               (2)
            
            
               Zahtjev je ocijenjen u skladu s člankom 12. Uredbe (EZ) br. 443/2009, Provedbenom uredbom (EU) br. 725/2011 i Tehničkim smjernicama za pripremu zahtjeva za odobrenje inovativnih tehnologija u skladu s Uredbom (EZ) br. 443/2009 (dalje u tekstu: „Tehničke smjernice”, verzija od veljače 2013.) (3). Komisija je ustanovila da se informacijama dostavljenima u zahtjevu dokazuje da su ispunjeni uvjeti i kriteriji iz članka 12. Uredbe (EZ) br. 443/2009 i članaka 2. i 4. Provedbene uredbe (EU) br. 725/2011.
            
         
               (3)
            
            
               Podnositelj zahtjeva dokazao je da visoko učinkoviti alternator kakav je opisan u zahtjevu nije ugrađen u više od 3 % novih osobnih automobila registriranih u referentnoj godini 2009.
            
         
               (4)
            
            
               Kako bi se ustanovilo koliko će smanjenje emisije CO2 ta inovativna tehnologija omogućiti kada bude ugrađena u vozilo, potrebno je odrediti osnovno vozilo u odnosu na koje će se uspoređivati učinkovitost vozila opremljenog inovativnom tehnologijom, kao što je utvrđeno člancima 5. i 8. Provedbene uredbe (EU) br. 725/2011. Primjereno je da se alternator s učinkovitošću od 67 % odredi kao primjerena osnovna tehnologija za slučajeve ugradnje inovativne tehnologije u novi tip vozila. Ako se učinkoviti alternator DENSO ugrađuje u postojeći tip vozila, osnovna tehnologija trebala bi biti alternator ugrađen u najnoviju verziju tog tipa vozila koja je stavljena na tržište.
            
         
               (5)
            
            
               Podnositelj zahtjeva dostavio je metodologiju za ispitivanje smanjenja emisija CO2 u koju su uključene formule koje su u skladu s formulama opisanima u Tehničkim smjernicama za pojednostavljeni pristup u pogledu učinkovitih alternatora. Komisija smatra da će se metodologijom ispitivanja osigurati rezultati ispitivanja koji su provjerljivi, ponovljivi i usporedivi te da je njome moguće na realističan način statistički uvjerljivo dokazati koristi od inovativne tehnologije u vezi s emisijama CO2, u skladu s člankom 6. Provedbene uredbe (EU) br. 725/2011.
            
         
               (6)
            
            
               Budući da su metodologija ispitivanja i formule podnositelja zahtjeva za izračun smanjenja emisija CO2 u svim pogledima istovjetne onima utvrđenima u Prilogu Provedbenoj odluci Komisije 2013/341/EU (4), prikladno je radi dosljednosti upotrijebiti metodologiju utvrđenu u Provedbenoj odluci 2013/341/EU kako bi se odredilo smanjenje emisija CO2 postignuto ugradnjom učinkovitoga alternatora DENSO.
            
         
               (7)
            
            
               Na temelju toga Komisija smatra da je podnositelj zahtjeva na zadovoljavajući način pokazao da smanjenje emisije koje se postiže inovativnom tehnologijom iznosi najmanje 1 g CO2/km.
            
         
               (8)
            
            
               Smanjenja postignuta s pomoću inovativne tehnologije mogu se djelomično dokazati u standardiziranom ispitnom ciklusu te bi stoga konačno ukupno smanjenje koje treba potvrditi trebalo utvrditi u skladu s člankom 8. stavkom 2. drugim podstavkom Provedbene uredbe (EU) br. 725/2011.
            
         
               (9)
            
            
               Izvješće o provjeri, kojim se potkrepljuju rezultati navedeni u zahtjevu, izradila je Agencija za provjeru vozila Vehicle Certification Agency (VCA), koja je neovisno i ovlašteno tijelo.
            
         
               (10)
            
            
               Stoga ne bi trebalo biti primjedbi u vezi s odobrenjem predmetne inovativne tehnologije.
            
         
               (11)
            
            
               Za potrebe utvrđivanja opće oznake ekološke inovacije koja će se upotrebljavati u odgovarajućim homologacijskim dokumentima u skladu s prilozima I., VIII. i IX. Direktivi 2007/46/EZ Europskog parlamenta i Vijeća (5) trebalo bi odrediti pojedinačnu oznaku koja će se upotrebljavati za inovativnu tehnologiju odobrenu u skladu s ovom Provedbenom odlukom.
            
         
               (12)
            
            
               Svi proizvođači koji žele imati koristi od smanjenja svojih prosječnih specifičnih emisija CO2 radi ispunjavanja određenih ciljnih vrijednosti emisija smanjenjem emisija CO2 postignutim uporabom inovativne tehnologije odobrene ovom Odlukom trebali bi se, u skladu s člankom 11. stavkom 1. Provedbene uredbe (EU) br. 725/2011, u svom zahtjevu za izdavanje potvrde o EZ homologaciji tipa za predmetna vozila pozvati na ovu Odluku,
            
         DONIJELA JE OVU ODLUKU:
   Članak 1.
   1.   Učinkoviti alternator DENSO klase jakosti izlazne struje od 100 do 250 A namijenjen za ugradnju u vozila kategorije M1 odobrava se kao inovativna tehnologija u smislu članka 12. Uredbe (EZ) br. 443/2009.
   2.   Smanjenje emisija CO2 postignuto uporabom alternatora iz stavka 1. određuje se upotrebom metodologije utvrđene u Prilogu Provedbenoj odluci 2013/341/EU.
   3.   U skladu s člankom 11. stavkom 2. drugim podstavkom Provedbene uredbe (EU) br. 725/2011, smanjenje emisija CO2 određeno u skladu sa stavkom 2. ovog članka može se potvrditi i upisati u potvrdu o sukladnosti i odgovarajuću homologacijsku dokumentaciju navedenu u prilozima I., VIII. i IX. Direktivi 2007/46/EZ isključivo ako se smanjenjem ispunjava prag utvrđen u članku 9. stavku 1. Provedbene uredbe (EU) br. 725/2011.
   4.   Pojedinačna oznaka ekološke inovacije koju treba unijeti u homologacijsku dokumentaciju koju treba upotrijebiti za inovativnu tehnologiju odobrenu u skladu s ovom Odlukom jest „14”.
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 7. prosinca 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 140, 5.6.2009., str. 1.
   
   
      (2)  Provedbena uredba Komisije (EU) br. 725/2011 od 25. srpnja 2011. o uspostavljanju postupka za odobravanje i certifikaciju inovativnih tehnologija za smanjenje emisija CO2 iz osobnih automobila sukladno Uredbi (EZ) br. 443/2009 Europskog parlamenta i Vijeća (SL L 194, 26.7.2011., str. 19.).
   
      (3)  https://circabc.europa.eu/d/a/workspace/SpacesStore/42c4a33e-6fd7-44aa-adac-f28620bd436f/Technical%20Guidelines%20February%202013.pdf
   
      (4)  Provedbena odluka Komisije 2013/341/EU od 27. lipnja 2013. o odobrenju alternatora Valeo Efficient Generation Alternator kao inovativne tehnologije za smanjenje emisija CO2 iz osobnih automobila u skladu s Uredbom (EZ) br. 443/2009 Europskog parlamenta i Vijeća (SL L 179, 29.6.2013., str. 98.).
   
      (5)  Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (SL L 263, 9.10.2007., str. 1.).